Document ID: 32002L0063

Id-Direttiva tal-Kunsill 2002/63/KE
tal-11 ta’ Lulju 2002
li tistabbilixxi metodi tal-Komunità ta’ teħid ta’ kampjuni għall-kontroll uffiċjali ta’ residwi ta’ pestiċidi ġo u fuq prodotti li joriġinaw mill-pjanti jew mill-annimali u li tħassar id-Direttiva 79/700/KEE
(Test b’rilevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat t-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 76/895/KEE tat-23 ta’ Novembru 1976 li għandha x’taqsam ma’ l-iffissar ta’ livelli massimi għal residwi ta’ pestiċidi ġo u fuq il-frott u l-ħaxix ta’ l-ikel [1], kif l-aħħar emendat bid-Direttiva tal-Kummissjoni 2002/57/KE [2], u partikolarment l-Artikolu 6 miġjub fih,
Wara li kkunsidrat id-Direttiva tal-Kunsill 86/362/KEE tal-24 ta’ Lulju 1986 dwar l-iffissar ta’ livelli massimi għal residwi ta’ pestiċidi ġo u fuq iċ-ċereali [3], kif l-aħħar emendat bid-Direttiva tal-Kummissjoni 2002/42/KE [4], u partikolarment l-Artikolu 8 miġjub fih,
Wara li kkunsidrat id-Direttiva tal-Kunsill 86/363/KEE tal-24 ta’ Lulju 1986 dwar l-iffissar ta’ livelli massimi għal residwi ta’ pestiċidi ġo u fuq prodotti li joriġinaw mill-annimali [5], kif l-aħħar emendat bid-Direttiva tal-Kummissjoni 2002/42/KE, u partikolarment l-Artikolu 8 miġjub fih,
Wara li kkunsidrat id-Direttiva tal-Kunsill 90/642/KEE tas-27 ta’ Novembru 1990 dwar l-iffissar ta’ livelli massimi għal residwi ta’ pestiċidi ġo u fuq ċerti prodotti li joriġinaw mill-pjanti, inkluż frott u ħaxix ta’ l-ikel [6], kif l-aħħar emendat bid-Direttiva 2002/42/KE, u partikolarment l-Artikolu 6 miġjub fih,
Billi:
(1) Id-Direttivi 76/895/KEE, 86/362/KEE, 86/363/KEE u 90/642/KEE jipprovdu għal spezzjonijiet u kontrolli uffiċjali biex tiġi żgurata konformità ma’ livelli massimi għal residwi ta’ pestiċidi u fuq prodotti li joriġinaw mill-pjanti u l-annimali. Jipprovdu wkoll li metodi tal-Komunità ta’ teħid ta’ kampjuni jistgħu jiġu stabbiliti mill-Kummissjoni.
(2) Metodi ta’ teħid ta’ kampjuni għal residwi ta’ pestiċidi fi frott u ħaxix ta’ l-ikel ġew preskritti mid-Direttiva tal-Kummissjoni 79/700/KEE ta’ l-24 ta’ Lulju 1979 li tistabbilixxi metodi ta’ teħid ta’ kampjuni Komunitarji għall-kontroll uffiċjali ta’ residwi ta’ pestiċidi ġo u fuq frott u ħaxix ta’ l-ikel [7].
(3) Huwa xieraq li jiġu aġġornati dawn il-metodi biex jiġi rifless progress tekniku u biex jiġu stabbiliti metodi ta’ teħid ta’ kampjuni għal residwi ta’ pestiċidi ġo prodotti li joriġinaw mill-annimali kif ukoll ġo prodotti li joriġinaw mill-pjanti.
(4) Metodi ta’ teħid ta’ kampjuni għall-istabbilizzazzjoni ta’ residwi ta’ pestiċidi għal konformità ma’ livelli massimi ta’ residwi (LMR) ġew żviluppati u miftiehma mill-Kummissjoni tal-Codex Alimentarius [8]. Il-Komunità appoġġjat u endorsjat il-metodi rakkomandati. Huwa xieraq li d-disposizzjonijiet eżistenti ta’ teħid ta’ kampjuni jiġu mibdula b’dawk żviluppati u miftiehma mill-Kummissjoni tal-Codex Alimentarius.
(5) Id-Direttiva 79/700/KEE għandha għalhekk titħassar u tiġi mibdula b’din id-Direttiva.
(6) Il-miżuri provduti f’din id-Direttiva huma bi qbil ma’ l-opinjoni tal-Kumitat Permanenti tal-Katina ta’ l-Ikel u s-Saħħa tal-Annimali,
ADOTTAT DIN ID-DIRETTIVA:
L-Artikolu 1
Id-disposizzjonijiet preskritti f’din id-Direttiva japplikaw għat-teħid ta’ kampjuni ta’ prodotti li joriġinaw mill-pjanti u mill-annimali sabiex jiġi stabbilit il-livell ta’ residwi ta’ pestiċidi għall-għanijiet tad-Direttivi 76/895/KEE, 86/362/KEE, 86/363/KEE u 90/642/KEE u ma jaffettwawx l-istrateġija ta’ teħid ta’ kampjuni, il-livelli u l-frekwenza ta’ teħid ta’ kampjuni kif speċifikat fl-Annessi III u IV tad-Direttiva tal-Kunsill 96/23/KE [9] dwar miżuri biex jiġu monitorjati ċerti sustanzi u residwi li jinstabu f’annimali ħajjin u prodotti minn annimali.
L-Artikolu 2
L-Istati Membri għandhom jinħtieġu li teħid ta’ kampjuni għall-ispezzjonijiet provvduti fl-Artikolu 6 tad-Direttiva 76/895/KEE, fl-Artikolu 8 tad-Direttiva 86/362/KEE, fl-Artikolu 8 tad-Direttiva 86/363/KEE u fl-Artikolu 6 tad-Direttiva 90/642/KEE jitwettqu bi qbil mal-metodi deskritti fl-Anness ma’ din id-Direttiva.
L-Artikolu 3
Id-Direttiva 79/700/KEE hija mħassra.
Ir-referenzi għad-Direttiva mħassra għandhom jinftiehmu bħala referenzi għal din id-Direttiva.
L-Artikolu 4
1. L-Istati Membri għandhom idaħħlu fis-seħħ il-liġijiet, ir-regolamenti u d-disposizzjonijiet amministrattivi meħtieġa sabiex jikkonformaw ma’ din id-Direttiva sa’ l-1 ta’ Jannar 2003. Għandhom mill-ewwel jgħarrfu lill-Kummissjoni b’dan.
2. Meta l-Istati Membri jadottaw dawn id-disposizzjonijiet, għandu jkollhom referenza għal din id-Direttiva jew għandhom ikunu akkumpanjati minn din ir-referenza fl-okkażjoni tal-pubblikazzjoni uffiċjali tagħhom. L-Istati Membri għandhom jistabbilixxu kif trid issir din ir-referenza.
L-Artikolu 5
Din id-Direttiva għandha tidħol fis-seħħ fis-seba’ jum wara l-pubblikazzjoni tagħhu fil-Ġurnal Uffiċjali tal-Komunitajiet Ewropej.
Magħmula fi Brussel, fil-11 ta’ Lulju 2002.

Labels: 0
17
20
6